**КЫРГЫЗ РЕСПУБЛИКАСЫНЫН ЖОГОРКУ СОТУНУН**

**ПЛЕНУМУНУН ТОКТОМУ**

2021-жылдын 24-июну Бишкек шаары

**№ 10**

**Кыргыз Республикасынын Жогорку сотунун Пленумунун 2017-жылдын 21-августундагы №8 “Кыргыз Республикасынын Жогорку сотунун сыйлыктары жөнүндө Жобону бекитүү” жөнүндөгү токтомуна өзгөртүүлөрдү киргизүү тууралуу**

“Кыргыз Республикасынын Жогорку Соту жана жергиликтүү соттор жөнүндө” Кыргыз Республикасынын Мыйзамынын 15 жана 17-беренелерин жетекчиликке алып,Кыргыз Республикасынын Жогорку сотунун Пленуму, Кыргыз Республикасынын Жогорку сотунун Пленумунун 2017-жылдын 21-августундагы №8 “Кыргыз Республикасынын Жогорку сотунун сыйлыктары жөнүндө Жобону бекитүү” жөнүндөгү токтомуна өзгөртүүлөр киргизилсин деп токтом кылат;

 Кыргыз Республикасынын Жогорку сотунун сыйлыктары жөнүндө жобонун 2-тиркемеси төмөнкүдөй редакцияда баяндалсын:

*Кыргыз Республикасынын Жогорку сотунун сыйлыктары жөнүндө жобонун 2-тиркемеси*

Кыргыз Республикасынын

Жогорку сотунун Ардак грамотасынын

СҮРӨТТӨЛҮШҮ

Ардак грамотанын бланкы эки бүктөлгөн абалда көлөмү 295 х 210 мм болгон ак түстөгү калың кагаздан турат.

 Ардак грамотанын бланкынын ички бети алтын түстөгү оюуланган рамка менен жээктелет. Бланктын оң тарабынын жогорку бөлүгүндө түстүү Кыргыз Республикасынын Мамлекеттик Герби жайгашкан.

Мамлекеттик Гербден төмөн ортого түздөө менен эки сапта "КЫРГЫЗ РЕСПУБЛИКАСЫНЫН ЖОГОРКУ СОТУ" деген жазуу жайгашат. Андан ылдый бир сапта баш тамгалар менен "АРДАК ГРАМОТА" деген жазуу жайгашат.

"АРДАК ГРАМОТА" деген жазуунун төмөн жагындагы бош орунда сыйланган адамдын аты-жөнү же мекеменин аталышы, ошондой эле сыйлоонун негиздери жөнүндө маалымат жазылат.

Ардак грамотанын бланкынын төмөнкү бөлүгүндө үч сапта "Кыргыз Республикасынын Жогорку сотунун төрагасы", ал эми оң тарабында Жогорку соттун төрагасынын инициалдары жана фамилиясы жазылат. Инициалдардын сол тарабындагы бош орунга Төраганын колу коюлуп, Кыргыз Республикасынын Жогорку сотунун гербдүү мөөрү менен бекитилет.

Төраганын колунун төмөн жагында Кыргыз Республикасынын Жогорку сотунун Пленумунун сыйлоо жөнүндө токтомунун датасы жана катар саны көрсөтүлөт.

Ардак грамотанын бланкы бүктөлгөн абалда кочкул кызыл түстөгү булгаары менен капталган, көлөмү 320 х 270 мм болгон папкага салынат.

Папканын сырткы бетинин сол тарабында тигинен эндүүлүгү 40 мм болгон тереңдетилген рельефтеги оюу, жогорку бөлүгүндө ортого түздөө менен эки сапта "КЫРГЫЗ РЕСПУБЛИКАСЫНЫН ЖОГОРКУ СОТУ" деген жазуу, ортосунда Кыргыз Республикасынын Мамлекеттик Герби, андан ылдый "АРДАК ГРАМОТА" деген жазуу түшүрүлөт.

Жазуулар жана Мамлекеттик Герб алтын түстөгү фольганы ысуулай бастыруу жолу менен аткарылат.

**Кыргыз Республикасынын**

**Жогорку сотунун Төрагасы Н. Бакирова**

**Пленумдун катчысы,**

**Кыргыз Республикасынын**

**Жогорку сотунун судьясы Т. Чаргынова**